Dokumenti za registraciju vozila

Нови систем регистрације возила у БиХ у примјени је од 28.09.2009. године, у складу са одредбама Закона о основама безбједности саобраћаја на путевима у Босни и Херцеговини ("Службени гласник БиХ", број: 6/06).

За регистрацију возила у Федерацији Босне и Херцеговине надлежна су кантонална министарства унутрашњих послова, у Републици Српској Министарство унутрашњих послова и у Брчко дистрикту Босне и Херцеговине Полиција Брчко дистрикта (Јединица за административне послове), према мјесту пребивалишта власника.

Документа за регистрацију возила чине:

Регистарске таблице;

Потврда о власништву возила;

Потврда о регистрацији;

Унутрашњи стикер;

Вањски стикер.

Регистарске таблице

Неперсонализоване регистарске таблице са безбједносним елементима за моторна возила су од алуминијума, равне и глатке са заштитним ретрорефлективним слојем.

Регистарске таблице садрже слиједеће заштитне елементе који се могу провјерити голим оком:

1. Виртуелна безбједносна нит;

2. Водени жиг (Watermark);

3. Серијски број (серијско нумерисање);

4. Идентификацијски знак земље (BIH);

5. Фонт.

alt

Безбједносни заштитни елементи регистарских таблица

Виртуелна безбједносна нит (Virtual Security Thread) је присутна цијелом хоризонталном димензијом таблице. Један њен елемент изгледа као да је изнад површине таблице, а други испод. Обезбијеђена је трајност и јасна видљивост током гарантованог вијека трајања таблице. Овај заштитни елемент је видљив без додатних специјалних уређаја, при дневном свјетлу, као и ноћу при освјетљењу кратким свјетлима моторних возила. Видљив је на таблицама постављеним на за то предвиђеном мјесту на возилу при јаком батеријском освјетљењу на удаљености 0-15 метара и не смије утицати на читљивост таблице.

Водени жиг (Watermark) – садржан је у ретрорефлективној фолији у виду натписа “BiH” у једном реду, док је у другом реду у виду натписа “БиХ”. Видљив је обичним оком под углом посматрања од 30⁰ у односу на раван у којој се налази регистарска таблица.

Серијски број – Ретрорефлективни слој сваке неперсонализоване таблице садржи јединствени серијски број нанесен ласерским гравирањем на ретрорефлективну фолију у карактер и 1 D бар коду. Серијски број је видљив голим оком и има структуру 99999999.

Идентификациони знак земље (BIH) - Изглед, димензије и плава позадина идентификацијског логотипа земље одговарају спецификацијама Eurologo-а, према Пропису Вијећа Европске заједнице бр. 2411/98 (Анекс) од 03.11.1998. године.

Фонт - German FE font

Потврда о власништву возила

Потврде о власништву возила су направљене од вјештачког папира у облику тродијелног обрасца димензија 210x105 мм (непресавијен тродијелни образац).

Потврде о власништву возила садрже слиједеће безбједносне заштитне елементе који се могу провјерити голим оком:

Метализирана кинеграмска трака;

Водени жиг (Watermark);

Иридисцентна трака;

Серијски број (серијско нумерисање).

alt

alt

Безбједносни заштитни елементи потврде о власништву возила

Метализирана кинеграмска трака се налази на вањској страни документа. Под различитим угловима посматрања реагује у различитим бојама и садржи натпис “BIH”.

Водени жиг (Watermark) – образац садржи једностепени свијетли водени жиг у облику слова “BIH” смјештених у елипсу који се наизмјенично понављају. Водени жиг се види голим оком при дјеловању свјетлосног извора или дневне свјетлости у позадини документа.

Иридисцентна трака се налази на три позиције унутрашње стране документа. У зависности од угла гледања, те траке се виде као жуте или свијетло плаве.

Серијски број (серијско нумерисање) – састоји се од два слова и седам бројева (нпр. BA 0000001). Серијски број се налази на три мјеста на вањској страни документа и на једном мјесту на унутрашњој страни документа.

Потврда о регистрацији

Потврде о регистрацији са безбједносним заштитним елементима су направљене од вјештачког папира у облику тродијелног обрасца димензија 210x105 мм (тродијелни непресавијени образац).

Потврде о регистрацији имају слиједеће безбједносне заштитне елементе који се могу провјерити голим оком:

Метализирана кинеграмска трака;

Водени жиг (Watermark);

Иридисцентна трака;

Серијски број (серијско нумерисање).

alt

alt

Безбједносни заштитни елементи потврде о регистрацији

Метализирана кинеграмска трака се налази на вањској страни документа. Под различитим угловима посматрања реагује у различитим бојама и садржи натпис “BIH”.

Водени жиг (Watermark) – образац садржи једностепени свијетли водени жиг у облику слова BIH смјештених у елипсу, који се наизмјеницно понављају. Водени жиг се види голим оком при дјеловању свјетлосног извора или дневне свјетлости у позадини документа.

Иридисцентна трака се налази на три позиције унутрашње стране документа. У зависности од угла гледања, те траке се виде као жуте или свијетло плаве.

Серијски број (серијско нумерисање) се састоји од два слова и седам бројева (нпр. АА 0000001). Серијски број се налази на три мјеста на вањској страни документа и на једном мјесту на унутрашњој страни документа.

Унутрашњи стикер

Унутрашњи стикери са безбједносним заштитним елементима су направљени од транспарентне холограмске фолије димензија 45x60 мм.

Унутрашњи стикери имају слиједеће безбједносне заштитне елементе који се могу провјерити голим оком:

Транспарентна холограмска фолија

Серијски број (серијско нумерисање)

Ефекат самоуништавања приликом покушаја одљепљивања стикера

alt

Безбједносни заштитни елементи унутрашњег стикера

Транспарентна холограмска фолија коју садржи образац унутрашњег стикера мијења боју у зависности од угла гледања. У њој су садржани натписи “БОСНА И ХЕРЦЕГОВИНА “ и “BOSNA I HERCEGOVINA”, који мијењају боју у зависности од угла гледања, као и дијагонални натпис “BOSNAIHERCEGOVINAБОСНАИХЕРЦЕГОВИНА” на тијелу стикера, одштампан у плавој боји. Образац садржи натпис у облику слова BIH смјештених у елипсу који се наизмјенично понављају и мијењају боју у зависности од угла гледања.

Серијски број (серијско нумерисање) се састоји од осам бројева (нпр. 00226693). Серијски број стикера се налази у горњој линији, односно при врху стикера.

Ефекат самоуништавања приликом покушаја одљепљивања стикера - стикер има линије цијепања по којима се уништава приликом покушаја одљепљивања са подлоге. Приликом покушаја одљепљивања долази до уништења података на стикеру (тзв. ефекат саћа).

Вањски стикер

Вањски стикери са безбједносним заштитним елементима су направљени од транспарентне холограмске фолије димензија 25x35 мм, те имају заштитни транспарентни слој који се накнадно лијепи преко стикера димензија 31x41 мм.

Вањски стикери имају слиједеће безбједносне заштитне елементе који се могу провјерити голим оком:

Транспарентна холограмска фолија

Серијски број (серијско нумерисање)

Ефекат самоуништавања приликом покушаја одљепљивања стикера

alt

Безбједносни заштитни елементи вањског стикера

Транспарентна холограмска фолија коју садржи образац вањског стикера мијења боју у зависности од угла гледања. У њој су садржани натписи “БОСНА И ХЕРЦЕГОВИНА “ и “BOSNA I HERCEGOVINA”, који такође мијењају боју у зависности од угла гледања, као и дијагонални натпис “BOSNAIHERCEGOVINAБОСНАИХЕРЦЕГОВИНА” на тијелу стикера, одштампан у плавој боји. Образац садржи натпис у облику слова BIH смјештених у елипсу који се наизмјенично понављају и мијењају боју у зависности од угла гледања.

Серијски број (серијско нумерисање) се састоји од осам бројева (нпр. 00099440). Серијски број стикера се налази у горњој линији, дносно при врху стикера.

Ефекат самоуништавања приликом покушаја одљепљивања стикера - стикер има линије цијепања по којима се уништава приликом покушаја одљепљивања са подлоге. Приликом покушаја одљепљивања долази до уништења података на стикеру (тзв. ефекат саћа).